|  |
| --- |
| **Javni poziv**  **za dodelitev sredstev**  **za izvedbo tehnične posodobitve občinskega prostorskega izvedbenega akta** |

|  |  |
| --- | --- |
| **VZOREC POGODBE O SOFINANCIRANJU** | **OPCIJA A** |

**Ministrstvo za naravne vire in prostor**, Dunajska cesta 48, 1000Ljubljana**,** ki ga zastopa Jože Novak, minister za naravne vire in prostor

Matična številka: 2632594000,

ID za DDV: 18170692,

kot sofinancer za potrebe te pogodbe (v nadaljevanju: sofinancer)

in

[naziv upravičenca], [naslov upravičenca], ki jo zastopa [funkcija, ime, priimek],

Matična številka: [\_\_\_\_\_]

ID za DDV: [\_\_\_\_\_]

št. TRR: [\_\_\_\_\_],odprt pri: [\_\_\_\_\_],

kot upravičenec za potrebe te pogodbe (v nadaljevanju: upravičenec)

sklepata naslednjo

**POGODBO O SOFINANCIRANJU**

**za izvedbo tehnične posodobitve občinskega prostorskega izvedbenega akta**

št. \_\_\_\_\_\_\_\_

**I. UVODNA DOLOČBA**

1. člen

Pogodbeni stranki uvodoma kot nesporno ugotavljata:

* da je Ministrstvo za naravne vire in prostor (v nadaljevanju: sofinancer) v Uradnem listu RS, št.\_\_\_\_\_\_\_\_, z dne \_\_\_\_\_\_\_\_, objavilo »Javni poziv za dodelitev sredstev ukrepa: Digitalna preobrazba javnega sektorja in javne uprave (C2.K7), za izvedbo tehnične posodobitve občinskega prostorskega izvedbenega akta« (v nadaljevanju: javni poziv);
* da se ta pogodba sklepa na podlagi Odločbe, št. \_\_\_\_\_\_\_\_\_\_, z dne \_\_\_\_\_\_\_\_\_\_\_\_, s katero je bil za sofinanciranje po javnem pozivu iz prejšnje alineje izbran upravičenec;
* da se projekt izvaja v okviru mehanizma: Načrt za okrevanje in odpornost, razvojnega področja: Digitalna preobrazba, komponente: C2.K7 – Digitalna preobrazba javnega sektorja in javne uprave, investicije: C2.K7.IK – Zeleni slovenski lokacijski okvir;
* da projekt delno financira Evropska unija – Next Generation EU. Sredstva mehanizma za okrevanje in odpornost so finančna podpora EU Republiki Sloveniji, ki je namenjena financiranju ukrepov, vključenih v Načrt za okrevanje in odpornost;
* da je sofinancer oseba javnega prava, ki je na podlagi Uredbe o izvajanju Uredbe (EU) o Mehanizmu za okrevanje in odpornost (Ur. l. RS, št. 167/2021) dolžan opravljati predpisane naloge v okviru Načrta za okrevanje in odpornost;
* da predstavljajo sredstva, dodeljena upravičencu v skladu s to pogodbo, sredstva Mehanizma za okrevanje in odpornost, ki se upravičencu na podlagi te pogodbe izplačajo kot sredstva iz proračunskega sklada (v nadaljevanju: sklad NOO), v skladu z javnofinančnimi predpisi;
* da izvajanje Načrta za okrevanje in odpornost sodi na področje javnih financ ter je v celoti urejeno s predpisi, sprejetimi na ravni Evropske unije in nacionalnimi predpisi, ki so za obe pogodbeni stranki zavezujoči;
* da je namen sofinanciranja projektov iz sredstev Mehanizma za okrevanje in odpornost izključno sofinanciranje tistih upravičenih stroškov in izdatkov izbranih operacij ali njihovih delov, ki niso obremenjene s kršitvami veljavnih predpisov ali te pogodbe;
* da je upravičenec seznanjen, da gre pri tej pogodbi, ki je v določenem delu pod javnopravnim režimom, torej pod ureditvijo, drugačno od splošnih pravil pogodbenega prava.

**II. PODLAGA ZA SKLENITEV POGODBE**

2. člen

Pravne in druge podlage za sklenitev pogodbe so:

* Uredba Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L, 433I, z dne 22. 12. 2020; v nadaljevanju Uredba 2020/2094/EU),
* Uredba (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost (UL L, 57/17, z dne 18. 2. 2021),
* Uredba (EU) 2021/337 Evropskega parlamenta in Sveta z dne 16. februarja 2021 o spremembi Uredbe (EU) 2017/1129 glede prospekta EU za okrevanje in ciljno usmerjenih prilagoditev za finančne posrednike in Direktive 2004/109/ES glede uporabe enotne elektronske oblike poročanja pri pripravi letnih računovodskih poročil, da bi se podprlo okrevanje po krizi zaradi COVID-19 (UL L, 68/1, z dne 26. 2. 2021),
* Popravek Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost (UL L, 57/17, z dne 18. 2. 2021),
* Zakon o javnih financah (ZJF, Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23),
* Zakon o izvrševanju proračunov Republike Slovenije za leti 2023 in 2024 (ZIPRS2324, Uradni list RS, 150/22, 65/23, 76/23 – ZJF-I in 97/23),
* Zakon o splošnem upravnem postopku (ZUP, Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034) in [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb),
* Zakon o urejanju prostora (ZUreP-3, Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP),
* Zakon o lokalni samoupravi (ZLS, Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE),
* Zakon o financiranju občin (ZFO, Uradni list RS, št. 32/06 – uradno prečiščeno besedilo, 123/06 – ZFO-1 in 57/08 – ZFO-1A),
* Zakon o financiranju občin (ZFO-1, Uradni list RS, št. 123/06, 57/08, 36/11, 14/15 – ZUUJFO, 71/17, 21/18 – popr., 80/20 – ZIUOOPE, 189/20 – ZFRO, 207/21 in 44/22 – ZVO-2),
* Zakon o javnem naročanju (ZJN-3, Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23 – ZOPNN-F),
* Zakon o integriteti in preprečevanju korupcije (ZintPK, Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri),
* Uredba o spremembah in dopolnitvi Uredbe o organih v sestavi ministrstev (Uradni list RS, št. 35/15, 62/15, 84/16, 41/17, 53/17, 52/18, 84/18, 10/19, 64/19, 64/21, 90/21, 101/21, 117/21, 78/22, 91/22 in 25/23),
* Uredba o izvajanju Uredbe (EU) o Mehanizmu za okrevanje in odpornost (Uradni list RS, št. 167/21),
* Odlok o strategiji prostorskega razvoja Slovenije (Uradni list RS, št. 76/04, 33/07 – ZPNačrt, 61/17 – ZureP-2 in 199/21 – ZureP-3),
* Proračun Republike Slovenije za leto 2023 (Uradni list RS, št. 187/21, 150/22, 65/23 in 97/23),
* Smernice za določitev načina financiranja iz sredstev Mehanizma za okrevanje in odpornost št. 546-2/2021/14, z dne 17. januar 2022,
* Priročnik o načinu financiranja iz sredstev Mehanizma za okrevanje in odpornost (februar 2023),
* Obvestilo Komisije Tehnične smernice za uporabo »načela, da se ne škoduje bistveno« v skladu z uredbo o vzpostavitvi mehanizma za okrevanje in odpornost (UL L, št. C 58, z dne 18. 2. 2021),
* Javni poziv za dodelitev sredstev za izvedbo tehnične posodobitve občinskega prostorskega izvedbenega akta, ki ga je v Uradnem listu RS, dne \_\_\_\_\_\_\_, pod št. \_\_\_\_\_\_, objavil sofinancer, in
* ostala relevantna pravna podlaga, ki ureja področje javnega poziva.

Pogodbeni stranki se dogovorita, da sta pri izvajanju pravic in obveznosti iz te pogodbe dolžni spoštovati vse slovenske in evropske predpise in dokumente, navedene v prejšnjem odstavku, ter njihovo vsebino sprejemata v pogodbeno vsebino. V primeru neskladja med pogodbenimi določbami in dokumenti, navedenimi v prejšnjem odstavku, prevladajo predpisi in pogoji prava EU.

Upravičenec s podpisom te pogodbe izrecno potrjuje, da je v celoti seznanjen z vsemi predpisi in dokumenti, navedenimi v prvem odstavku tega člena, ter da se z vsebino pravic in obveznosti pogodbenih strank izrecno strinja. Pogodbeni stranki se strinjata, da bosta izpolnjevali svoje obveznosti po tej pogodbi v skladu z vsakokratno veljavnimi predpisi in dokumenti, na katere se ta pogodba sklicuje in ki so del pogodbenega prava.

**III. PREDMET POGODBE**

3. člen

Predmet te pogodbe je sofinanciranje s strani upravičenca:

* že izvedene tehnične posodobitve občinskega prostorskega izvedbenega akta (skladno z drugim odstavkom 141. člena ZUreP-3) ob pogoju, da je ta objavljen v Uradnem listu RS ali v uradnem glasilu občine in prostorskem informacijskem sistemu.

K tej pogodbi sodijo tudi spodaj našteti dokumenti, ki tvorijo celoto in natančneje določajo pogodbo, v naslednjem vrstnem redu:

* Javni poziv za dodelitev sredstev za izvedbo tehnične posodobitve občinskega prostorskega izvedbenega akta, ki ga je v Uradnem listu RS, dne \_\_\_\_\_\_\_, pod št. \_\_\_\_\_\_, objavil sofinancer, in
* Vloga upravičenca, z dne \_\_\_\_.

Sofinancer bo upravičencu sofinanciral le upravičene stroške, ki so mu nastali z izvajanjem storitev iz prvega odstavka tega člena, določenih v javnem pozivu in v skladu s to pogodbo.

Pogodbeni stranki sta soglasni, da potrditev projekta (kot navedenega v vlogi, prispeli na javni poziv) s strani sofinancerja in vključitev navedene vloge v to pogodbo, ne pomeni tudi odobritve sofinanciranja vseh upravičenih stroškov v skladu z javnim pozivom. Upravičenost stroškov in obveznost sofinancerja po izplačilu sredstev bo sofinancer preverjal glede na izpolnjene obveznosti upravičenca in v skladu z določili javnega poziva in te pogodbe.

4. člen

Upravičenec s podpisom te pogodbe izrecno soglaša in potrjuje, da je sofinanciranje predmeta pogodbe v višini, opredeljeni v 5. členu te pogodbe, upravičeno izključno:

* ob pogoju, da ima upravičenec sprejet občinski prostorski načrt (OPN) ali prostorski red občine (PRO), ki ga je navedel v vlogi na javni poziv;
* ob doseženem cilju ob zaključku operacije, ki je v sprejemu in objavi v Uradnem listu RS ali v uradnem glasilu občine in prostorskem informacijskem sistemu tehnično posodobljenega občinskega prostorskega izvedbenega akta najkasneje do 31. 12. 2025, in
* ob doseženih pogojih, ki jih mora projekt izpolnjevati:
  + **Ustrezen namen investicije:**
    - Podpreti digitalno preobrazbo prostora na lokalni ravni z izvedbo tehnične posodobitve občinskega prostorskega izvedbenega akta;
  + **Ustrezen cilj financiranja:**
    - sprejet in v Uradnem listu RS ali v uradnem glasilu občine in prostorskem informacijskem sistemu objavljen tehnično posodobljen občinski prostorski izvedbeni akt na območju celotne občine;
  + **Upoštevani relevantni predpisi:**
    - določeni v 2. členu te pogodbe;
    - pri izvedbi projekta se upošteva Metodologija za izvedbo postopka tehnične posodobitve grafičnega prikaza namenske rabe prostora (priloga 1 javnega poziva);
    - pri izvedbi projekta se upošteva Tehnična pravila za pripravo prostorskih aktov, z dne 8. 12. 2023 (priloga 2 javnega poziva);
  + **Kakovost izvedene tehnične posodobitve:**
    - zagotovljena mora biti kakovostna izvedba tehnične posodobitve v skladu z vsemi predpisi, metodologijo in tehničnimi pravili;
    - sofinancer pred objavo osnutka in pred objavo sprejetega tehnično posodobljenega občinskega prostorskega izvedbenega akta v prostorskem informacijskem sistemu izvede kakovostni pregled.

**IV. VREDNOST SOFINANCIRANJA**

5. člen

Projekt se sofinancira iz sredstev sklada NOO.

Vrednost celotne operacije je ocenjena na 4.240.000,00 EUR.

Upravičencu se po tej pogodbi dodeli sofinanciranje projekta do višine \_\_\_\_\_\_\_\_\_\_ EUR

(z besedo: ­­­­­­­\_\_\_\_\_\_\_\_\_\_\_\_ \_/100 evrov).

Dodeljena sredstva upravičencu so določena na podlagi kriterijev, ki so določeni v javnem pozivu, v prilogi 3: Kriteriji in višine sredstev za občine.

Dodeljena sredstva se upravičencu izplačajo na transakcijski račun št.\_\_\_\_\_\_\_\_\_\_\_, odprt pri \_\_\_\_\_\_\_\_\_\_, v 30-ih dneh od prejema popolne vloge za izplačilo, kot opredeljeno v 10. členu te pogodbe.

6. člen

Predmet pogodbe sofinancirata Evropska unija iz Sklada za okrevanje in odpornost. Sredstva za izvedbo pogodbe so zagotovljena na proračunski postavki 221460 C2K7IK Zeleni slovenski lokacijski okvir – NOO-MOP-MNVP, v okviru projekta 2550-22-0013 Zeleni slovenski lokacijski okvir«.

**V. NAMENSKOST SREDSTEV IN UPRAVIČENI STROŠKI**

7. člen

Sredstva, ki jih prejme upravičenec po tej pogodbi, so strogo namenska, namenjena izključno za izvedbo predmeta te pogodbe.

Za nenamensko porabo sredstev se šteje, če:

* sredstva niso bila porabljena za namen, za katerega so bila dodeljena;
* upravičenec navaja lažne ali netočne podatke, podatke ponareja ali jih namenoma izpusti;
* so ugotovljene nepravilnosti in/ali odstopanja od pogodbe s finančnimi posledicami.

Upravičenec je dolžan sofinancerju, z namenom nadzora nad namensko porabo sredstev, ves čas omogočati dostop in vpogled v finančne rezultate projekta ter dokumentacijo vezano na projekt, vključno s kontrolo na kraju samem.

V primeru, da sofinancer v času izvajanja pogodbe ugotovi, da se dodeljena sredstva uporabljajo nenamensko ali so dodeljena sredstva odtujena ali so bila upravičencu dodeljena neupravičeno, prekine izplačevanje sredstev, odstopi od pogodbe, upravičenec pa mora v primeru odstopa vrniti že prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

8. člen

Predmet sofinanciranja je opredeljen v prvem odstavku 3. člena te pogodbe.

Upravičeni stroški po tej pogodbi so:

* stroški po pogodbi za izvedbo tehnične posodobitve občinskega prostorskega izvedbenega akta, ki so dejansko nastali in so povezani z izvedbo tehnične posodobitve občinskega prostorskega izvedbenega akta in niso stroški lastnega dela,
* strošek informiranja in obveščanja javnosti (do največ 3.000,00 EUR),
* strošek priprave dokumentov za izvedbo javne razgrnitve tehnično posodobljenega občinskega prostorskega izvedbenega akta (tiskanje dokumentov za razgrnitev),
* strošek najema prostorov za izvedbo javne razgrnitve tehnično posodobljenega občinskega prostorskega izvedbenega akta, če prostori niso v lasti občine, in
* strošek objave tehnično posodobljenega občinskega prostorskega izvedbenega akta.

Stroški za izvedbo tehnične posodobitve so lahko predmet samostojne pogodbe, ali so del pogodbe za pripravo prostorskega izvedbenega akta.

Neupravičeni stroški so:

* stroški reprezentance, nastali pri pripravi in sprejemu tehnično posodobljenega občinskega prostorskega izvedbenega akta,
* stroški samopromocije izdelovalca in
* davek na dodano vrednost (DDV).

Obdobje upravičenosti stroškov je od 1. 2. 2020 do 31. 12. 2025.

Vsi upravičeni stroški v projektu so morali nastati po 1. 2. 2020, kar se izkazuje z datumom računov ali drugimi ustreznimi dokazili, iz katerih je moč razbrati obdobje upravičenosti. Vsi stroški, ki so nastali pred tem datumom, niso upravičeni do sofinanciranja.

Prav tako vsi stroški in predana dokazila, ki so nastali po 31. 12. 2025, niso veljavni in upravičeni do sofinanciranja.

Upravičeni stroški, ki so nastali med 1. 2. 2020 in 31. 12. 2025, so upravičeni do financiranja iz Načrta za okrevanje in odpornost, pod pogojem, da še niso bili uveljavljeni za financiranje iz Evropskih sredstev, so vsebinsko vezani na izvajanje ukrepov ter prispevajo k doseganju mejnikov in ciljev Načrta za okrevanje in odpornost.

Pogodbeni stranki se dogovorita, da se upravičeni stroški izvedbe projekta sofinancirajo le pod pogojem, da niso nastali s kršitvijo predpisov s področja oddaje javnih naročil ali drugih predpisov ali s kršitvijo te pogodbe.

9. člen

Ob zaključku projekta oz. najkasneje do 30. 1. 2026 je upravičenec dolžan podati izjavo sofinancerju, da je s projektom zaključil in da so finančne obveznosti iz te pogodbe zaključene ter da je s končanim projektom dosegel cilje in pogoje iz 4. člena te pogodbe.

Upravičenec mora ob zaključku projekta izdelati končno poročilo, ki mora vsebovati tudi poglavje, kjer je opredeljena vsebinska in finančna realizacija na projektu glede na načrtovani finančni in vsebinski okvir projekta v povezavi z doseganjem mejnikov in ciljev.

**VI. NAČIN IZPLAČILA SREDSTEV**

10. člen

Upravičenec vlogo za izplačilo predloži sofinancerju enkratno najkasneje do 30. 1. 2026 ob podaji izjave in končnega poročila iz 9. člena te pogodbe sofinancerju.

Upravičenec mora k vlogi za izplačilo posredovati tudi dokumentacijo, ki izkazuje upravičenost stroškov:

* fotokopijo pogodbe o izvedbi tehničnih posodobitev (skladno z drugim odstavkom 141. člena ZUreP-3) z zunanjim izvajalcem in dokazilo o plačanih obveznostih,
* pogodbo oz. naročilnico in dokazilo o plačanih obveznostih po pogodbi/naročilnici za druge upravičene stroške,
* če se je tehnična posodobitev prostorskega izvedbenega akta izvedla v okviru samostojnega postopka tehnične posodobitve (142. členom ZUreP-3) je potrebno priložiti izjavo občinskega urbanista s katero potrjuje, da so izpolnjeni pogoji za uporabo postopka tehnične posodobitve v skladu s 142. členom ZUreP-3,
* dokazila o objavi tehnično posodobljenega občinskega prostorskega izvedbenega akta v prostorskem informacijskem sistemu,
* sklep o sprejemu tehnično posodobljenega občinskega prostorskega izvedbenega akta ali o sprejemu sprememb in dopolnitev občinskega prostorskega načrta,
* dokazilo o objavi sklepa o sprejemu tehnično posodobljenega občinskega prostorskega izvedbenega akta v Uradnem listu RS ali v uradnem glasilu občine in prostorskem informacijskem sistemu,
* potrdilo o izvedenem kakovostnem pregledu tehnično posodobljenega občinskega prostorskega izvedbenega akta, ki ga izda sofinancer,
* končno poročilo.

Izplačilo se izvede na naslednji način:

* v višini do 100 % dodeljenega zneska sofinanciranja iz priloge 3: Kriteriji in višine sredstev za občine. Pogoj za izplačilo je izpolnjen ob sprejetju in objavi (v Uradnem listu RS ali v uradnem glasilu občine in prostorskem informacijskem sistemu) tehnično posodobljenega občinskega prostorskega izvedbenega akta, pod pogojem da so upravičeni stroški ustrezno izkazani. V primeru, da sredstva sofinanciranja iz priloge 3: Kriteriji in višine sredstev za občine niso zadostna, upravičenec dodatna sredstva zagotovi iz lastnih sredstev oziroma iz drugih virov.

Sofinancer si pridržuje pravico do:

* preveritve vseh izdatkov, ki so podlaga vloge za izplačilo, glede upravičenosti nastalega izdatka,
* zavrnitve vloge za izplačilo ali do zamika izplačila v primeru ugotovljenih napak oz. nepravilnosti v vlogi za izplačilo oz. obveznih prilogah k vlogi za izplačilo,
* dodatnih pojasnil in dokazil od upravičenca, ki dokazujejo upravičenost nastanka izdatka za izvedbo projekta, če ob pregledu vloge za izplačilo ne ugotovi neposredne povezave med nastankom priglašenega izdatka in izvedbo projekta.

Če upravičenec v roku iz tega člena oz. v roku za dopolnitev, ki ga določi sofinancer, ne predloži vseh zahtevanih dokazil o upravičenosti stroškov, sofinancer zavrne vlogo za izplačilo, kar se šteje za bistveno kršitev pogodbe.

**VII. OBVEZNOSTI UPRAVIČENCA**

11. člen

Upravičenec se zavezuje, da:

* bo dosledno spoštoval vsa določila v skladu s to pogodbo in javnim pozivom;
* bo zagotovil razliko nastalih stroškov izvedenega projekta iz lastnih denarnih sredstev za vse stroške projekta, ki bi nastali izven obdobja upravičenosti stroškov po 8. členu te pogodbe;
* bo dokumentacijo o izvajanju projekta po tej pogodbi in v skladu z javnim pozivom hranil v skladu s pravili hrambe dokumentarnega gradiva, vendar najmanj pet let po zadnjem plačilu, prejetem od Evropske komisije v zvezi z izvajanjem načrta;
* bo dokumentarno gradivo, ki bi nosilo stopnjo tajnosti, uporabljal na način določen s predpisi, ki urejajo varovanje tajnih podatkov;
* bo spoštoval zahteve glede informiranja in obveščanja javnosti na osnovi 34. člena Uredbe (EU) 2021/241 Evropskega parlamenta in Sveta, z dne 12. februarja 2021, ter skladno s podrobnejšimi navodili URSOO;
* bo v primeru, da se ugotovi, da je prišlo do dvojnega financiranja projekta iz te pogodbe, ali da je višina sofinanciranja presegla maksimalno dovoljeno stopnjo, v roku trideset (30) dni po prejemu pisnega poziva sofinancerja, vrnil preveč izplačana sredstva sofinancerju;
* bo sofinancerju omogočil nadzor nad porabo denarnih sredstev tako, da bo le-ta imel vsak čas možnost vpogleda v poslovne knjige in drugo dokumentacijo v zvezi z namensko porabo sredstev ter obsegom in kvaliteto opravljenih del;
* bo na zahtevo sofinancerja dopolnil gradiva v skladu z njegovimi usmeritvami in v roku, ki mu ga bo postavil;
* pred izplačilom vloge za izplačilo omogočil sofinancerju, da pri upravičencu opravi pregled na kraju samem po predhodni najavi;
* bo omogočil sofinancerju, da opravi pregled na kraju samem kadarkoli v dogovoru z upravičencem, če smatra da je to potrebno;
* bo v roku osem (8) dni od nastanka spremembe obvestil sofinancerja o vseh statusnih spremembah in spremembah pooblaščenih oseb;
* bo sofinancerju dostavljal zahtevana pojasnila v zvezi s projektom;
* bo upošteval morebitna dodatna navodila oziroma spremembe navodil sofinancerja in zahtev glede informiranosti, priprave vlog za izplačila in poročil glede na veljavna pravila in predpise;
* bo sofinancerja sprotno pisno obveščal o dogodkih, zaradi katerih je podaljšano ali onemogočeno izpolnjevanje obveznosti po tej pogodbi;
* bo zagotovil za projekt ustrezno ločen knjigovodski sistem oziroma ustrezno knjigovodsko evidenco;
* bo skladno z Uredbo o izvajanju Uredbe (EU) o Mehanizmu za okrevanje in odpornost ob pozivu predložil dokumentacijo in dokazila, za potrebe kontrolnih in revizijskih postopkov, vsaj pet (5) let od zadnjega plačila sofinancerja;
* bo upošteval zakonodajo s področja integritete in preprečevanja korupcije;
* ne bo odstopil terjatve do sofinancerja tretjim osebam.

12. člen

V sklopu projekta je upravičenec pri izvajanju aktivnosti v zvezi z izborom zunanjih izvajalcev v celoti dolžan upoštevati določila veljavne javno – naročniške zakonodaje, za kar je upravičenec dolžan na poziv sofinancerja kadarkoli poslati vso dokumentacijo v zvezi z javnim naročilom in izborom zunanjega izvajalca storitev v pregled in kontrolo.

**VIII. OBVEZNOSTI SOFINANCERJA**

13. člen

Sofinancer se zavezuje, da bo:

* skrbel za pravilno, zakonito, gospodarno in učinkovito izvajanje te pogodbe;
* spremljal in nadziral izvedbo projekta ter namensko porabo sredstev;
* izvajal vsebinsko, tehnično in finančno preverjanje upravičenih stroškov in pripadajoče dokumentacije:
* pravočasno seznanjal upravičenca z vsemi spremembami oziroma dopolnitvami v zvezi z javnim pozivom oz. to pogodbo, ki bi lahko vplivale na izvajanje te pogodbe.

Po preveritvi izpolnjevanja pogojev, določenih v javnem pozivu oz. v tej pogodbi, je sofinancer dolžan upravičencu izplačati sredstva do 100 % dodeljenega zneska sofinanciranja iz priloge 3 javnega poziva: Kriteriji in višine sredstev za občine in v skladu s 5. členom te pogodbe. Pogoj za izplačilo je izpolnjen ob sprejetju in objavi (v Uradnem listu RS ali v uradnem glasilu občine in prostorskem informacijskem sistemu) tehnično posodobljenega občinskega prostorskega izvedbenega akta, pod pogojem da so upravičeni stroški iz 8. člena te pogodbe ustrezno izkazani.

Sofinancer ima pravico kadarkoli zmanjšati višino sredstev, do katerih je upravičenec upravičen po tej pogodbi, v kolikor je upravičenec pridobil ta sredstva na podlagi nepravih podatkov v vlogi.

**IX. KRŠITEV POGODBE IN ODSTOP OD POGODBE**

14. člen

Upravičenec se zavezuje, da bo izvedba projekta, ki je predmet sofinanciranja po tej pogodbi, pravilna, zakonita, gospodarna in učinkovita, sicer gre za bistveno kršitev te pogodbe.

Upravičenec je izvedel projekt in obveznosti po tej pogodbi skladno z dokumenti in navodili, navedenimi v 2. členu te pogodbe, in veljavnimi v času trajanja te pogodbe.

V primeru dvoma o vsebini navedenih dokumentov ali predpisov oziroma negotovosti glede pravilne izpolnitve svojih obveznosti po teh je upravičenec dolžan sofinancerju podati pisno zaprosilo za pojasnila v zvezi z obveznostmi. Sofinancer je dolžan v roku petnajst (15) dni pisno odgovoriti na vprašanja upravičenca.

Če pride do blokade upravičenčevega TRR, je upravičenec dolžan o blokadi takoj obvestiti sofinancerja. V času trajanja blokade upravičenec ni upravičen do sredstev po tej pogodbi. V primeru blokade lahko sofinancer odstopi od pogodbe, upravičenec pa mora vrniti prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

Če bo Evropska komisija od RS zahtevala vračilo neupravičeno prejetih ali porabljenih sredstev, ki so bila upravičencu izplačana po tej pogodbi, ali jih je RS dolžna vrniti, se upravičenec zaveže, da bo vsa sredstva, ki jih je skladno s to pogodbo prejel iz proračuna EU, v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

15. člen

Upravičenec potrjuje in jamči, da:

* so pogodbo, ter vse druge listine v zvezi s to pogodbo, podpisale osebe, ki so vpisane v poslovni register Slovenije (v nadaljevanju: ePRS) kot zakoniti zastopniki upravičenca za tovrstno zastopanje, oziroma druge osebe, ki jih je za to pooblastila oseba, vpisana v ePRS;
* je sofinancerja seznanil z vsemi dejstvi in podatki za sklenitev te pogodbe;
* so vsi podatki, ki jih je posredoval sofinancerju v zvezi s to pogodbo ažurni, resnični, veljavni, popolni in nespremenjeni tudi v času njene sklenitve.

Kršitve jamstev iz prejšnjega odstavka so bistvene kršitve pogodbe. V primeru takih kršitev sofinancer lahko odstopi od pogodbe, upravičenec pa mora vrniti prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

16. člen

V primeru, da sofinancer ugotovi:

* da je upravičenec prejel sredstva za stroške, ki so predmet te pogodbe, tudi iz drugih virov financiranja (dvojno financiranje),
* da je upravičenec pridobil sredstva sofinanciranja z lažnimi ali nepopolnimi navedbami (tudi v vlogi);
* da je upravičenec nenamensko in negospodarno porabil sredstva po tej pogodbi ali porabil sredstva za izvajanje aktivnosti, ki niso upravičene po javnem pozivu, vlogi in pogodbi;
* da je upravičenec ob zaključku projekta brez utemeljenih, objektivnih razlogov ni izpolnil pogodbenih obveznosti ter ni dosegel načrtovanih učinkov in rezultatov;
* da upravičenec kljub predhodnemu opozorilu izvaja aktivnosti, ki so lahko nenamenske z vidika javnega poziva in predložene vloge;
* vsebinsko, časovno, finančno nerealizacijo projekta oziroma ugotovi, da je upravičenec drugače kršil določila te pogodbe ali ni odpravil nepravilnosti v določenem roku;
* da je prišlo do prekinitve izvajanja projekta na strani upravičenca;
* da zaradi drugih razlogov, zaradi katerih sofinancer šteje, da bi bilo vztrajanje pri pogodbi v nasprotju z veljavno zakonodajo;

lahko v celoti ali delno odstopi od pogodbe in zahteva od upravičenca vrnitev vseh izplačanih sredstev s pripadajočimi obrestmi od dneva nakazila do dneva vračila. V primeru zamude pri vračilu sredstev se obračunajo zakonite zamudne obresti od prvega dne zamude obveznosti vračila, do dneva vračila.

Upravičenec bo moral v primeru ugotovitve nepravilnosti iz zgornjega odstavka tega člena vrniti prejeta sredstva v roku 8 dni od vročitve zahtevka za vračilo sredstev.

Sofinancer se pod pogojem pravilnega in pravočasnega izpolnjevanja pogodbenih obveznosti s strani upravičenca obveže upravičencu sofinancirati projekt v višini izkazanih upravičenih stroškov največ do pogodbene vrednosti iz 5. člena te pogodbe, vse v okviru razpoložljivih proračunskih sredstev.

17. člen

Če upravičenec naknadno (po sklenitvi te pogodbe) ugotovi, da obveznosti po tej pogodbi ne bo mogel izpolniti, je dolžan o razlogih za nezmožnosti izpolnitve pogodbe z ustrezno obrazložitvijo pisno obvestiti sofinancerja najpozneje v roku petnajst (15) dni od njihovega nastanka.

Na podlagi upravičenčeve obrazložitve iz prejšnjega odstavka sofinancer odloči, ali spremembo pogodbe odobri ali od nje odstopi.

Sofinancer odstopi od pogodbe:

* če upravičenec ne ravna skladno s prvim odstavkom tega člena;
* če pisno obvestilo upravičenca iz prvega odstavka tega člena prejme po poteku pogodbeno določenega roka.

18. člen

Če pride pri izvajanju operacije do sprememb, ki bistveno vplivajo na realizacijo izvedbe projekta, ki je predmet te pogodbe, je upravičenec dolžan v roku petnajst (15) dni od nastalih sprememb o njih obvestiti skrbnika pogodbe s strani sofinancerja, sicer se šteje, da se sredstva uporabljajo nenamensko.

Upravičenec je dolžan vsako finančno, vsebinsko oziroma časovno spremembo projekta pisno obrazložiti in utemeljiti, sicer izgubi pravico do nadaljnjega koriščenja sredstev sklada NOO. V tem primeru lahko sofinancer odstopi od pogodbe in zahteva vrnitev izplačanih sredstev, upravičenec pa mora vrniti prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS. Pogodbeni stranki sta sporazumni, da o obstoju in ustreznosti obrazložitve spremembe in izkazanosti njene utemeljitve presodi sofinancer po prostem preudarku.

Upravičenec lahko predčasno odstopi od pogodbe le, če v odstopni izjavi navede utemeljene razloge in njihovo utemeljenost potrdi sofinancer. Upravičenec v tem primeru izgubi pravico do sofinanciranja, razen v delu upravičenih stroškov, vezanih na že izpeljane aktivnosti projekta. Upravičenec je v tem primeru dolžan podati končno poročilo o projektu ter izpolniti cilje in pogoje, sicer je celoten projekt neupravičen do sofinanciranja. V tem primeru lahko sofinancer zahteva vrnitev izplačanih sredstev, upravičenec pa mora vrniti prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS. Če delna realizacija projekta za sofinancerja ni smiselna (nedoseganje kazalnikov), sofinancer odstopi od pogodbe, upravičenec pa mora vrniti vsa prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

V primeru predčasnega odstopa upravičenca od pogodbe brez utemeljenih razlogov mora upravičenec vrniti vsa prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

19. člen

Če se po zaključku projekta izkaže, da je celotna vrednost skupnih upravičenih stroškov nižja od navedene v tej pogodbi, se znesek sofinanciranja v skladu z določili te pogodbe zniža, upravičenec pa mora presežek sredstev vrniti v roku trideset (30) dni od pisnega poziva sofinancerja, povečan za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

20. člen

Revizijski organ ali drugi organi, ki izvajajo nadzor, pri opravljanju nadzora niso vezani na predhodne ugotovitve sofinancerja glede upravičenosti izplačil ali izpolnjevanja pogodbenih obveznosti ter lahko v okviru naknadnega nadzora samostojno oziroma neodvisno od prejšnjih ugotovitev sofinancerja ugotavljajo in ugotovijo, da so bila sredstva izplačana neupravičeno ali da so bile kršene pogodbene obveznosti s strani upravičenca.

21. člen

Pogodbeni stranki se dogovorita, da za nepravilnost pri izvajanju operacije in posledično te pogodbe šteje tudi vsaka kršitev prava EU ali nacionalnega prava, ki je posledica delovanja, dopustitve ali opustitve s strani upravičenca, ki škoduje ali bi škodovalo proračunu EU (npr. neupravičene postavke izdatkov).

Ugotovljene nepravilnosti, ki izhajajo iz poročil kontrolnih in nadzornih organov (kot so npr. Urad RS za nadzor proračuna, Evropska komisija, Evropsko računsko sodišče), predstavljajo bistveno kršitev pogodbe in podlago za delno ali celotno vračilo sredstev.

22. člen

V primeru odkritja nepravilnosti pri izvajanju operacije oziroma te pogodbe sofinancer:

* začasno ustavi izplačila sredstev in/ali
* zahteva vračilo neupravičeno izplačanih sredstev, upravičenec pa mora vrniti prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

Pogodbeni stranki se dogovorita, da so nepravilnosti pri izvajanju operacije oziroma te pogodbe in njihovo preverjanje podrobneje urejeni v predpisih in dokumentih, navedenih v 2. členu te pogodbe.

23. člen

Upravičenec se zavezuje, da:

* bo v primeru, da katere od obveznosti po tej pogodbi ne bo izpolnil, sofinancerju na podlagi njegovega pisnega zahtevka za vračilo, v roku trideset (30) dni od prejema pisne zahteve, vrnil vsa denarna sredstva v enkratnem znesku, z zakonitimi zamudnimi obrestmi in sicer od dneva nakazila do dneva vračila denarnih sredstev;
* bo sofinancerju povrnil vsa sredstva v vseh primerih, ko bo sofinancer zaradi nepravilnosti pri izvajanju operacije na strani upravičenca, moral na zahtevo tretjega to je Evropske komisije ali revizijskih ali drugih nadzornih organov povrniti sredstva Evropski komisiji in njenim organom, v celotni višini poravnanih sredstev,
* bo v primeru, da vračilo ni izvedeno v določenem roku, plačal zakonite zamudne obresti.

V primeru, da upravičenec ne vrne neupravičeno prejetih sredstev v zahtevanem roku, sofinancer uporabi vsa pravna sredstva za izterjavo dolgovanega zneska v skladu z veljavno nacionalno zakonodajo.

Ne glede na določila prvega odstavka tega člena lahko sofinancer odstopi od pogodbe, če upravičenec ne izvrši pogodbenih obveznosti.

Vsi krivdno nastali stroški po tej pogodbi gredo v breme upravičenca.

24. člen

Če med izvajanjem operacije nastopijo okoliščine, ki bi vplivale na sklenitev pogodbe na način, da se ta ne bi sklenila, če bi te okoliščine obstajale ob njenem sklepanju, lahko sofinancer odstopi od pogodbe, upravičenec pa mora vrniti prejeta sredstva po tej pogodbi v roku tridesetih (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

25. člen

Če je bilo s pravnomočno sodno odločbo ugotovljeno kaznivo dejanje na strani upravičenca povezano z izvajanjem projekta, pogodba avtomatično preneha veljati z dnem pravnomočnosti sodne odločbe.

V primeru vložitve pravnomočnega obtožnega akta tožilstva se izplačevanje oziroma potrjevanje izplačil začasno zadrži, dokler se sum ne potrdi ali ovrže.

Upravičenec je dolžan v roku trideset (30) dni od pravnomočnosti sodne odločbe, s katero je bilo ugotovljeno kaznivo dejanje na strani upravičenca povezano z izvajanjem projekta, v Proračun RS v enkratnem znesku povrniti vsa dotlej prejeta sredstva skupaj z zakonskimi zamudnimi obrestmi od dneva prejema sredstev do dneva vračila.

26. člen

Po tej pogodbi se sofinancirajo le upravičeni stroški izvedbe projekta pod pogoji in zavezami, navedenimi v tej pogodbi, katerih neizpolnjevanje ali nedoseganje predstavlja bistveno kršitev te pogodbe.

Pogodbeni stranki se dogovorita, da se za bistveno kršitev pogodbe s strani upravičenca štejejo tudi:

* neizpolnitev pogodbenih obveznosti v pogodbeno določenem roku in
* nepredložitev s to pogodbo zahtevanih dokazil v pogodbeno določenem roku.

V primeru bistvene kršitve te pogodbe s strani upravičenca sofinancer določi primeren rok za odpravo kršitve. V primeru neodprave kršitve v določenem roku lahko sofinancer odstopi od pogodbe in zahteva vračilo vseh izplačanih sredstev, upravičenec pa mora vrniti vsa že prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

**X. SKRBNIKI POGODBE**

27. člen

Za spremljanje, nadzor in izvajanje te pogodbe sta pooblaščena:

* na strani sofinancerja skrbnik pogodbe [ime, priimek, ter elektronski naslov skrbnika pogodbe],
* na strani upravičenca skrbnik pogodbe [ime, priimek, ter elektronski naslov skrbnika pogodbe].

Odgovorna predstavnika pogodbenih strank sta pooblaščena, da ju zastopata v vseh vprašanjih po tej pogodbi.

Če se v času trajanja pogodbenega razmerja spremeni skrbnik pogodbe, pogodbena stranka o tem z dopisom (po elektronski pošti) obvesti drugo pogodbeno stranko. Sprememba skrbnika pogodbe začne veljati z dnem prejema dopisa druge pogodbene stranke.

**XI. KONČNE DOLOČBE**

28. člen

Pogodba je nična v primeru, da je kdo v imenu ali na račun upravičenca predstavniku ali posredniku sofinancerja obljubil, ponudil ali dal kakšno nedovoljeno korist za pridobitev tega posla ali za sklenitev tega posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je sofinancerju povzročena škoda ali je omogočena pridobitev nedovoljene koristi predstavniku ali posredniku sofinancerja, upravičencu ali njegovemu predstavniku, zastopniku oziroma posredniku.

Sofinancer bo v primeru ugotovitve o domnevnem obstoju dejanskega stanja iz prvega odstavka tega člena ali obvestila Komisije za preprečevanje korupcije ali drugih organov, glede njegovega domnevnega nastanka, pričel z ugotavljanjem pogojev ničnosti pogodbe iz prejšnjega odstavka tega člena oziroma z drugimi ukrepi v skladu s predpisi Republike Slovenije.

29. člen

Spremembe te pogodbe so mogoče le s sklenitvijo pisnega dodatka k pogodbi, ki ga skleneta pogodbeni stranki med veljavnostjo te pogodbe.

Sklenitev dodatka k pogodbi ni potrebna v primeru, da se spremeni skrbnik pogodbe, temveč zadošča le pisno sporočilo pogodbene stranke (po elektronski pošti).

Če upravičenec v roku deset (10) dni od prejema poziva sofinancerja ne sklene dodatka k pogodbi, ki ureja spremembe pogodbenih določil glede obveznosti upravičenca ali spremembe višine sofinanciranja, zagreši bistveno kršitev pogodbe. V tem primeru ima vsaka pogodbena stranka pravico odstopiti od pogodbe, upravičenec pa mora vrniti vsa prejeta sredstva ali njihov sorazmeren del po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS.

30. člen

Pogodba začne veljati z dnem, ko jo podpišeta obe pogodbeni stranki, in velja do izteka vseh rokov, v katerih je možen nadzor nad pogodbo in izrekanje finančnih sankcij, ki so določene v tej pogodbi.

Če bi posamična določba te pogodbe postala neveljavna ali bi bilo pravnomočno ugotovljeno, da je neveljavna, ali je ne bi bilo mogoče izpolniti, preostale določbe in pogodba ne prenehajo veljati, če lahko obstanejo brez neveljavne določbe. V tem primeru se bosta stranki v skladu z načeli vestnosti in poštenja z dodatkom k tej pogodbi dogovorili za novo določbo, ki bo po smislu čim bližje neveljavni določbi.

V primeru neizpolnitve obveznosti v roku, ki je s to pogodbo določen kot bistvena sestavina te pogodbe, se ta pogodba šteje za razvezano, upravičenec pa mora vrniti morebiti že prejeta sredstva po tej pogodbi v roku trideset (30) dni od pisnega poziva sofinancerja, povečana za zakonske zamudne obresti od dneva nakazila na TRR upravičenca do dneva nakazila v dobro Proračuna RS. V vsakem primeru pa lahko sofinancer to pogodbo ohrani v veljavi, če v tridesetih (30) dneh po preteku pogodbenega roka pisno izjavi upravičencu, da pogodbo ohranja v veljavi in da zahteva njeno izpolnitev.

31. člen

Pogodbeni stranki soglašata, da bosta vsa nerešena vprašanja in morebitne spore reševali sporazumno. V primeru, da sporazumna rešitev spora ni možna, je za reševanje sporov pristojno stvarno pristojno sodišče v Ljubljani.

32. člen

Za primere, ki jih ta pogodba ne ureja, se smiselno uporabljajo določila Obligacijskega zakonika (Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631).

33. člen

Ta pogodba je sestavljena v štirih (4) enakih izvodih, od katerih vsaka pogodbena stranka prejme po dva (2) izvoda.

Priloge:

* Vloga upravičenca, z dne \_\_\_

Št. dok.: \_\_\_\_\_\_\_\_\_\_\_\_\_\_\_\_\_ Št. dok.: \_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_ Datum: \_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| UPRAVIČENEC  [naziv upravičenca/občine] |  | SOFINANCER  Ministrstvo za naravne vire in prostor |
| [ime, priimek zastopnika]  [funkcija] |  | Jože NOVAK,  minister za naravne vire in prostor |
| \_\_\_\_\_\_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_ |